Virallinen lehti nro C 304 , 02/10/1998 s. 0070



KIRJALLINEN KYSYMYS E-0287/98 komissiolle esittäjä(t): Mirja Ryynänen (ELDR) (17. helmikuuta 1998) Aihe: Opiskelijaliittojen kattojärjestön ESIB:n (The National Unions of Students in Europe) status koulutuskysymysten asiantuntijana EU:ssa Valmistellessaan tulevia toimintojaan (mm. koulutuksen ja vaihdon uusia ohjelmia) EU:n komissio pyrkii tekemään sen vuorovaikutuksessa sekä jäsenmaiden viranomaisten että esim. toimintojen kohderyhmiä edustavien kansalaisjärjestöjen kanssa. Korkeakouluopiskelijoita EU:n jäsenmaissa edustaa opiskelijoiden kansallinen liitto (National Union of Students), joka edustaa useimmiten opiskelijoita sataprosenttisesti ja jonka asema perustuu kansalliseen lainsäädäntöön. Näiden kansallisten liittojen (NUS) kattojärjestö Euroopassa on ESIB - The National Unions of Students in Europe. ESIB edustaa 27:ää kansallista liittoa ja yli kuutta miljoonaa eurooppalaista korkeakouluopiskelijaa. ESIB:n ja sen kautta kansallisten liittojen (NUS) tulisi kansallisen tason statuksensa ja edustavuutensa takia saada erityinen rooli EU:n koulutuspolitiikan ja -ohjelmien valmistelussa. Komissio on kutsunut toimielimiinsä ja kuulemistilaisuuksiin opiskelijajärjestöjä sekä pyytänyt lausuntoja eri opiskelijajärjestöiltä. Samaan aikaan kansallisella tasolla virallisen aseman saaneiden opiskelijaliittojen (NUS) kattojärjestö (ESIB) on kuitenkin sivuutettu. Pyydän saada tietää: 1. Minkä statuksen komissio antaa edustavuudeltaan kattavalle, kansallisella tasolla virallisessa asemassa olevien opiskelijaliittojen (NUS) kattojärjestölle (ESIB) valmistelutyössä? 2. Mitä komissio tekee, jotta ko. järjestö tulee otetuksi säännöllisesti huomioon EU:n päätöksenteon valmistelussa? Komission jäsenen Édith Cressonin komission puolesta antama vastaus (8. huhtikuuta 1998) Komissio ottaa aina huolellisesti kaikkien asiaan liittyvien tahojen näkemykset huomioon valmistellessaan yhteisön tulevaa koulutusalan toimintaa. Komissio antoi marraskuussa 1997 tiedonannon ¨Tietojen ja taitojen Eurooppaan¨ ((KOM(97)563 lopullinen. )), jossa esitetään komission toiminnan suuntaviivat vuosiksi 2000-2006 ja jolla pyritään edistämään keskustelua kaikilla tasoilla. Tavoitteena on saada keskusteluun mukaan opettajia, opiskelijoita, korkeakouluja ja työmarkkinaosapuolia edustavat järjestöt. Nämä keskustelut auttavat komissiota sen laatiessa ehdotuksiaan uusiksi yhteisön ohjelmiksi koulutus- ja nuorisoalalla. Komissio tietää, että opiskelijajärjestöillä on tärkeä rooli yhteisön koulutusohjelmien toteuttamisessa, joten se on Erasmus-ohjelman ensimmäisten kymmenen toimintavuoden aikana kannustanut alakohtaisten opiskelijajärjestöjen perustamista (näissä järjestöissä saatetaan yhteen tietyn oppiaineen opiskelijat kautta Euroopan). Lisäksi komissio on kannustanut eurooppalaisia järjestöjä yhteistyöhön korkeakoulujen kanssa esimerkiksi muista jäsenvaltioista tulevien Erasmus-opiskelijoiden vastaanottamisessa. Yhteisön Sokrates-toimintaohjelmasta 14. maaliskuuta 1995 tehdyn Euroopan parlamentin ja neuvoston päätöksen 819/95/EY ((EYVL L 87, 20.4.1995. )) 5 artiklassa todetaan lisäksi, että komissio kuulee työmarkkinaosapuolia ja koulutusalalla Euroopan tasolla toimivia toimivaltaisia yhdistyksiä ja antaa komitealle tiedoksi niiden kannat. Kaikki koulutusalalla toimivat Euroopan laajuiset kansalaisjärjestöt, opiskelijaliittojen kattojärjestö (the European Students Information Bureau, ESIB) mukaan lukien, osallistuivat edelliseen kuulemiseen 9.-10. helmikuuta 1998. Komissio aikoo edelleen vahvistaa opiskelijoiden osallistumista ohjelmiin sekä vuoropuhelua opiskelijajärjestöjen kanssa. Komissio ei kuitenkaan tällä hetkellä suunnittele virallista asemaa millekään koulutusalalla toimivalle kansalaisjärjestölle eikä opiskelijajärjestölle. Se kuulee edelleenkin kaikkia asiaan liittyviä järjestöjä tasapuolisesti edellä mainitun päätöksen 5 artiklan mukaisesti. ESIBin johtavan aseman vuoksi komissio suhtautuu aina myönteisesti sen esittämiin huomautuksiin yhteisön nykyisistä ja tulevista ohjelmista.